Simon Emil Ammitzbøll (LA), 2010-05-27:
Det er ikke nemt at være socialdemokratisk forebyggelsesordfører.
Vi har en regering, som gerne vil indføre ekstra afgifter, mere regulering og flere forbud.
Og det gør hr. Flemming Møller Mortensen så i en lind strøm.
Det her er jo blot et af de seneste eksempler på, at Socialdemokraterne ønsker at belemre borgere og erhvervsliv med nye regler, nye forbud, nye besværligheder.
Det er lidt svært at begrunde, hvorfor man har fremsat det her forslag.
Man kan også høre, at nogle af de sædvanlige allierede, Enhedslisten var det lige, sætter spørgsmålstegn ved, om det her overhovedet virker, og om det overhovedet er dokumenteret.
Det er nok også derfor, at man ender ud i sprogblomster a la »det er vigtigt at ride på flere heste«.
Altså, det giver jo ingen mening.
Hvad pokker skulle det være godt for?
Det er vel nærmest mere fornuftigt at blive på den samme hest og dermed komme hurtigt frem.
Men når man ikke engang kan lave sproglige billeder, der passer og forklarer, er det, fordi man har en dårlig sag, tror jeg.
Jeg troede nemlig først, at det var en talefejl, men den blev gentaget, så man mener det virkelig.
Jeg synes, at det her forslag primært bygger på, at man i Socialdemokratiet og i den røde del af Folketinget slet ikke har nogen forståelse for, hvad et markedsbaseret samfund er, hvad en markedsøkonomi går ud på, for det her har to store problemer: For det første vil det lægge byrder på erhvervslivet, som vil få unødige udgifter, fordi man mener, at der skal være skabe og skuffer, og hvad ved jeg, hvor man skal opbevare den her tobak, sådan at borgerne ikke ser den.
For det andet indfører man jo en utrolig konkurrenceforvridning på tobaksmarkedet.
Dem, der sidder på flæsket – eller rettere: på tobakken – i forvejen, skal have lov til at beholde deres store markedsandele, for borgerne må ikke få at vide, at der findes andre eller nyere produkter.
Så man kortslutter simpelt hen markedslogikken og fremmer dermed interesserne for dem, der i forvejen har de største markedsandele – og det åbenbart uden at få tilskud fra de pågældende, men alligevel.
Så har der været en lang debat om, hvad der vil være tilladt, og hvad der vil være forbudt, hvis nu man startede helt forfra og vi var på år nul i dag.
Cigaretter ville helt sikkert være forbudt, hvis vi skulle starte fra i dag og dette Folketing skulle bestemme.
Jeg tror også, at alkohol ville være det, og nogle gange er jeg næsten ved at tro, at frugt også ville være det, for man kan få skader på tænderne af at spise for meget, og der er i øvrigt også et alt for stort sukkerindhold, og det er ikke godt at spise mere end 6-8 stykker om dagen.
Der er en ivrighed i dette Folketing til at ville bestemme, bestemme og bestemme over andre mennesker.
Hele rygesagen startede jo med, at man skulle hjælpe folk, der blev udsat for passiv rygning, altså blev generet af andre, men det er vi jo langt forbi nu.
Nu handler det om, at man skal beskytte folk imod sig selv i stedet for.
Nu må de ikke udsætte deres egen krop for noget, fordi Socialdemokratiet, Big Mother-staten, fagbevægelsen, eller hvem pokker det er, vil bestemme over os.
Der må man sige, at Socialdemokratiet uden sammenligning vinder førstepræmien som det parti i dette Folketing, der helst vil bestemme over andre.
Liberal Alliance kan under ingen omstændigheder støtte det her forslag, som er udokumenteret, unødvendigt, konkurrenceforvridende og pålægger erhvervslivet nye administrative udgifter i en situation, hvor vi kunne have koncentreret os om at lette erhvervslivet for udgifter, sådan så dansk økonomi kunne komme i bedring.